14.4.2023.
HR
Službeni list Europske unije
C 132/27 utorak, 4. listopada 2022.
6. poziva Komisiju da osigura odgovarajuće resurse, kako u pogledu financiranja tako i u pogledu ljudskih resursa, za uspostavu i funkcioniranje Centra; poziva države članice da osiguraju sredstva potrebna za provedbu i primjenu politika pristupačnosti, među ostalim s pomoću fondova EU-a; naglašava da su dostatna financijska sredstva nužna za provedbu učinkovitih javnih politika o pristupačnosti, kao i za postizanje napretka u širokom rasponu tema kao što su podizanje svijesti putem komunikacijskih aktivnosti, posebno prema organizacijama koje predstavljaju osobe s invaliditetom, priznavanje nevidljivog invaliditeta i usklađivanje nacionalnih iskaznica za osobe s invaliditetom ili standarda pristupačnosti;
Struktura
7. poziva Komisiju da uspostavi tajništvo i forum koji će usmjeravati rad Centra i njime upravljati; naglašava da bi taj forum trebao osigurati uravnoteženo sudjelovanje dionika iz javnog i privatnog sektora i nositelja prava s odgovarajućim iskustvom u području pristupačnosti; naglašava da je nužno osigurati rodnu ravnotežu; naglašava da se sudjelovanje organizacija koje predstavljaju osobe s invaliditetom mora osigurati kao ključan aspekt rada Centra kako bi se osigurala najviša moguća razina transparentnosti u pogledu njegovih aktivnosti; smatra da bi Centar trebao objavljivati godišnji program rada i da bi u forum trebalo uključiti predstavnike odabrane među zastupnicima u Europskom parlamentu;
8.
ističe posebne izazove koje predstavljaju određeni aspekti politika pristupačnosti, kao što su izgrađeni okoliš, javna nabava, digitalne tehnologije, mediji i kultura, prijevoz, nove tehnologije i pomoćne tehnologije, te proizvodi i usluge koji su otvoreni za javnost; poziva Komisiju da uspostavi specijalizirane podskupine stručnjaka za određena područja; uvjeren je da bi te skupine trebale usko surađivati s Centrom, državama članicama, osobama s invaliditetom i organizacijama koje predstavljaju osobe s invaliditetom kako bi se osigurala bolja procjena, uvođenje, praćenje i provedba zakonodavstva vezanog uz pristupačnost;
9. poziva države članice da uspostave nacionalne centre za pristupačnost, koji bi mogli uključivati kontaktne točke i zrcalne skupine stručnjaka koji bi surađivali s Centrom na uvođenju, praćenju i provedbi zakonodavstva o pristupačnosti; smatra da bi nacionalni centri za pristupačnost trebali olakšati razmjenu i koordinaciju među relevantnim dionicima i nositeljima prava, uključujući gospodarske subjekte, organizacije osoba s invaliditetom i nacionalna tijela nadležna za pristupačnost i provedbu sektorskog zakonodavstva; uvjeren je da bi stručnjaci za predmetno područje u Centru trebali pružati smjernice i osigurati osposobljavanje za sve relevantne dionike; vjeruje da bi takve skupine mogle pomoći u pronalasku rješenja pristupačnosti u kojima se uzimaju u obzir nacionalne specifičnosti;
Mandat
10. smatra da bi Centar trebao funkcionirati kao središte koje relevantnim tijelima i institucijama EU-a i njegovim državama članicama pri provedbi zakona Unije pruža redovnu pomoć i stručno znanje vezano uz politike pristupačnosti i tehničke zahtjeve; smatra da bi Centar trebao uspostaviti i koordinirati okvir za suradnju kojim bi se povezala relevantna nacionalna tijela i tijela Unije sa svim skupinama korisnika, osobito organizacijama koje predstavljaju osobe s invaliditetom, organizacijama civilnog društva, akademskom zajednicom, poduzećima i profesionalcima iz svih područja vezanih uz pristupačnost i prava potrošača, radi podupiranja usklađene primjene i provedbe u cijelom EU-u, pružanja usmjeravanja i osposobljavanja kao i poticanja napretka i inovativnosti na nacionalnoj razini i na razini EU-a, uključujući kroz prepoznavanje i dijeljenje najboljih praksi u svim sektorima, te kroz izradu alata čiji je cilj olakšanje provedbe prava Unije; nadalje, smatra da bi Centar mogao unaprijediti suradnju između navedenih tijela i organizacija s vrlo inovativnim dionicima kako bi se potaknuo razvoj pomoćnih tehnologija; smatra da bi Centar također trebao pružati savjete, uključujući smjernice, relevantnim institucijama i tijelima EU-a i državama članicama o njihovim unutarnjim politikama i praksama u pogledu pristupačnosti;
11. naglašava moguće koristi Centra u smislu pružanja podrške radu Komisije, među ostalim, u prepoznavanju i pomoći u svladavanju nedostataka i nedosljednosti u trenutačnom zakonodavstvu, pružanju političkih preporuka za ažuriranje i razvoj zakona o pristupačnosti, uključivanju pristupačnosti u sve relevantne politike za koje su odgovorne različite glavne uprave Komisije, uključujući utvrđivanjem prioritetnih područja u kojima je pristupačnost potrebno poboljšati, vođenju projekata kojima se istražuju inovativni načini uvođenja pristupačnosti, pomoći u izradi tehničkih specifikacija pristupačnosti i pomoći agencijama i tijelima EU-a s pitanjima vezanima uz pristupačnost;